钦定古今图书集成/明伦汇编/氏族典/第592卷 > 由吾道荣
## 钦定古今图书集成/明伦汇编/氏族典/第592卷 > 由吾道荣

按《北齐书》由吾道荣传，道荣，琅邪人，少好道法，与其
同类相求，入长白山。太山潜隐，具闻道术，仍游邹鲁
之间，习儒业。晋阳人某，大明法术，乃为其家庸力。道
家符水禁咒、阴阳历数、天文药性，无不通解。以道荣
好尚，乃悉授之。是人谓道荣云：“我本恒岳仙人，有少
罪过，为天官所谪。今限满将归，卿宜送我至汾水。”及
河，值水暴长，桥坏，船渡艰难。是人乃临水禹步，以一
符投水中，流便绝。俄倾水积，将至天，是人徐自沙石
上渡，惟道荣见其如是。傍人咸云：“水如此长。”此人遂
能浮过，共惊异之。道荣仍归本部，隐于琅邪山，辟谷
饵松术茯苓，求长生之秘。寻为显祖追往晋阳，至辽
阳，山中有猛兽，去马十步，所追人惊怖将走，道荣以
杖画地成火坑，猛兽遽走。俄值国废，道荣归周，隋初
乃卒。

===唐===